Susie Jessen (DD), 2024-02-01:
Med det her beslutningsforslag vil Dansk Folkeparti have statsministeren til at give det danske folk en undskyldning for 40 års forfejlet udlændingepolitik.
Ja, vi har et kæmpeproblem med mange af de mennesker, som folk, der lukkede øjnene for udfordringerne, inviterede hertil.
Det er ikke så mange år siden, jeg var ude at gå en tur i forbindelse med et arrangement i Rosengård i Malmø.
Det er et område af Sverige, hvor man skal spejde rigtig langt efter en oprindelig svensker.
Parabolantenner, tørklæder og bander på gadehjørnerne fylder ekstremt meget i Malmø, og det var en øjenåbner, i forhold til hvordan det kunne have været, hvis ikke vi havde haft nogen mennesker i Danmark, der sagde stop, og som der blev lyttet til.
Det er ikke alt på udlændingeområdet, vi skal undskylde for.
Jeg var et barn, men jeg kan godt huske parnasset, der så ned på dem, der råbte vagt i gevær.
Det var dig, fru Pia Kjærsgaard, der tog slagene, det var fru Pia Kjærsgaard, der var i frontlinjen dengang, og det skal fru Pia Kjærsgaard have tak for, for ellers kunne det være gået gruelig galt.
Det giver ikke mening at undskylde for noget, som man ikke personligt har haft en andel i.
Hvis hr. Poul Nyrup Rasmussen har lyst til at give en undskyldning en dag for sin naivitet på udlændingeområdet, synes jeg personligt, at han skal gøre det, men det giver ikke mening, at statsministeren skal undskylde på vegne af Poul Nyrup Rasmussen for, at han stod her og kaldte nogle mennesker, der råbte vagt i gevær, for ikkestuerene.
Det giver heller ikke mening, at statsministeren skal undskylde på vegne af politikere, der vedtog udlændingeloven i 1983.
Men jeg vil alligevel godt benytte anledningen til at sige tak til nogle mennesker, som har fået andre partier til at åbne øjnene her i Danmark, som har været med til at sikre Danmark, og som har gjort, at vi ikke er endt som Sverige.
Tak til hr. Mogens Glistrup f.eks., tak til fru Pia Kjærsgaard, som har gennemgået meget, og som i tæt samspil med hr. Kristian Thulesen Dahl, hr. Peter Skaarup og hr. Søren Espersen lavede et arbejde for Danmark, der var uvurderligt.
Også tak til hr. Søren Krarup og hr. Jesper Langballe, præsterne, som kom i Folketinget med meget sund fornuft og skarpe tunger.
Samarbejdet mellem Dansk Folkeparti og det Venstre, der eksisterede dengang i starten af 00'erne, var enormt vigtigt for Danmark.
Det gælder også hr. Bertel Haarder, der i 2001 sammen med DF gennemførte opstramninger som minister.
Tak for det.
VKO-aksen var uvurderlig.
Hr. Anders Fogh Rasmussen stod fast, også når det blæste under Muhammedkrisen, og ville ikke bøje sig for mullaherne nede i Mellemøsten, som vi ser en regering gøre i dag med deres koranlov.
Tak til hr. Anders Fogh Rasmussen for at stå fast.
Ikke så meget tak til den nuværende regering for at bøje nakken, og det må den nuværende regering egentlig gerne sige undskyld for, hvis trangen skulle opstå en eller anden dag.
Også tak til fru Inger Støjberg, min formand, som i øvrigt sammen med Dansk Folkeparti fik strammet op på udlændingeområdet.
Det gælder familiesammenføring, lavere ydelser, skærpede sprogkrav, skærpet indfødsretsprøve osv.
Har vi stadig kæmpestore problemer med ikkeintegrerbare udlændinge i Danmark?
Svaret er nej.
Vi mener ikke, man skal gå og uddele undskyldninger på vegne af alle mulige andre, selv om vi godt kan være enige om, at udlændingepolitikken dengang var dybt skadelig, og at der stadig foregår skadelige beslutninger taget af den nuværende regering.
Så det her beslutningsforslag bakker vi ikke op om, og jeg skal hilse fra De Konservative og sige, at det gør de heller ikke.
Tak for ordet.